इंडियन प्रिमीयर लिगेचे (आयपीएल) आठवे उमळशीक मॅचींत पंजाब किंग्सान राजस्थान रॉयल्साक 5 धांवड्यांनी हारयलो. पंजाब किंग्सान दिल्ले 198 धांवड्यांचे मोखीचो फाटलाव करतना राजस्थान रॉयल्साक निर्धारीत 20 ओव्हरींनी 7 विकेटी वगडावन 192 धांवड्यो केल्यो.
 राजस्थान रॉयल्स एका वेळार मोखीच्या लागसार लेगीत पावचो ना अशें दिशिल्लें. पूण, मुखेली आनी विकेटकीपर बॅट्समन संजू सॅमसन (42) तशेंच सकयले सुवाते वयल्या बॅट्समनांक लागून राजस्थानान जबरदस्त प्रतिकार केलो. देवदत्त पडिक्कलान 21, रियान परागान 20, शिमरॉन हेटमायरान 36 आनी ध्रुव जुरेलान नाबाद 32 धांवड्यांची खेळी करून मॅचींत उमळसीक वाडयली.
 पंजाब किंग्सान सेगीत दुसऱ्या जैताची नोंद केली. जाल्यार राजस्थान रॉयल्साक पयले हारीक तोंड दिवचें पडलें.
 पंजाबा वतीन नॅथन एलिसान 30 धांवड्यो दिवन सगल्यांत चड 4 विकेटी घेतल्यो. ताचे खेरीत अर्शदीप सिंगान 47 धांवड्यो दिवन दोन विकेटी घेतल्यो.
 ते आदीं टॉस हारल्या उपरांत पयलीं बॅटींग करपी निर्धारीत 20 ओव्हरींनी 4 विकेटी वगडावन 197 धांवड्यो केल्यो. दावखुरो ओपनर शिखर धवनान 86 धांवड्यांची खेळी केली. जाल्यार दुसरो ओपनर प्रभसिमरन सिंगान 60 धांवड्यांची आक्रमक बॅटींग केली.
 दोगांयनी आक्रमक बॅटींग करून पयले विकेटी खातीर 86 धांवड्यांची भागिदारी केली. ही जेसन होल्डरान फोडली. ताचे बॉलिंगेचेर जोस बटलरान प्रभसिमरनाची कॅच धरली. प्रभसिमरनान 34 बॉलांनी 60 धांवड्यांची खेळी केली. हातूंत तीन सके आनी सात चवक्यांचो आस्पाव आशिल्लो.
 ते उपरांत जितेश शर्मान आनी धवनान डाव मुखार व्हेलो. दोगांयनी दुसरे विकेटी खातीर अर्द शेंकड्याची भागिदारी केली. ही जोडी स्पिनर युजवेंद्र चहलान फोडली. ताणें जितेश शर्माक बाद केलो. जितेश शर्मान 16 बॉलांनी 27 धांवड्यो केल्यो. ते उपरांत पंजाब किंग्साक सिकंदर रझाच्या रुपान तिसरो धपको बसलो. रजा फकत एक धांवडी करून तंबूंत परतलो. ते उपरांत शाहरुख खान 10 बॉलांनी 11 धांवड्यो करून बाद जालो. धवन 56 बॉलांनी 86 धांवड्यो करून नाबाद उरलो. ताणें णव चवके आनी तीन सके मारले.
 राजस्थाना वतीन जेसन होल्डरान दोन विकेटी घेतल्यो. जाल्यार युजवेंद्र चहल आनी आर आश्विन हांणी दरेकी एक विकेट घेतली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 